Krajčí, Marek, poslanec NR SR (2017-06-15):
Ďakujem pekne, pán predsedajúci. Milé kolegyne, milí kolegovia, dovoľte aj mne pár viet v podstate. Možno trošku sa pozriem na tú problematiku aj z takého iného pohľadu. Ja mám tiež pred sebou aj si to teraz aj otvorím, jeden nádherný graf, ktorý, ktorý poukazuje na to, akým spôsobom, akým spôsobom je na Slovensku v rámci škály krajín OECD, akým spôsobom sú distribuované verejné výdavky vyjadrené v percentách HDP nasmerované do podpory rodín. A musím povedať, že ten graf je zaujímavý v tom, že v podstate sa nachádzame len mierne pod priemerom krajín OECD, čo možno by sme povedali, že je neuveriteľné. Samozrejme, treba povedať, že v súčasnosti krajiny okolo nás, hlavne Višegrádskej štvorky, si uvedomili, že investícia do tzv. rodinných politík je pre nich absolútne dôležitá, strategická, a tieto krajiny nás vlastne v posledných rokoch teraz výrazne predbehli a je to logické vzhľadom na demografické ukazovatele, o ktorých sme tu teraz hovorili alebo o ktorých moje kolegyne hovorili. Ale čo je z tohto grafu, ktorý máme pred sebou, až zarážajúce, je, že podiel výdavkov, teda priamej finančnej podpory rodín v tom grafe je, až neúmerne vysoká a nízka je podpora pre rodiny v oblasti investícií do služieb, ako sú napríklad jasle, škôlky, detské centrá, služby pre matky s malými deťmi, a poviem vám, napríklad pre matky, ktoré by sa rozhodli pracovať na malý nejaký čiastočný úväzok popri tom, ako vychovávajú deti a, samozrejme, veľmi nízke je najmä daňovo, najmä systém tzv. daňovo odpočítateľnej položky. A pritom veľmi dobre vieme, že priama finančná podpora formou prídavkov je najmä v sociálne marginalizovaných komunitách v našej krajine rodičmi často zneužívaná. Takže priznám sa, že ja naozaj nerozumiem takto nastavenej sociálnej politike v našej krajine, ktorá je, ktorá je podľa mňa naozaj nesprávna a zlá. A preto aj z tohto pohľadu podporujem a vítam tento náš návrh, ktorý by jednoznačne, už len aj keby došlo k redistribúcii zdrojov, tak by výrazným spôsobom mohol pomôcť. Ďalším problém v našej krajine je nedostupné bývanie a jeho nutnosť musia rodiny častokrát riešiť cez hypotéky, čo, samozrejme, zarábajúcich rodičov núti pracovať, a tým pádom je tam aj obava o to, že či tá mamička, keby sa mala starať o ďalšie deti, či ten výpadok príjmov by utiahol tú tzv. hypotéku. A opäť to hovorí o tom, že tá investícia do služieb pre rodiny je v našej krajine veľmi nízka, a je to zaujímavé a v podstate to aj len potvrdzuje ten fakt, že len 8 % žien na Slovensku v porovnaní so 40 % žien v západných krajinách popri materstve má čiastočný úväzok, čo, čo by určitým spôsobom, keby bola podporená, keby boli podporené tieto služby, viac by to posilnilo tie matky mať aj ďalšie deti a vlastne popri nejakom malom úväzku vlastne vychovávať aj tie deti a tým pádom, tým pádom by to mohlo výrazne pomôcť aj našej ekonomike a zároveň aj, aj demografii. A tým len chcem znova potvrdiť ten, ten fakt, o ktorom sa tu teraz bavíme, že systém progresívneho daňového o bonusu je určite veľmi správny krok. A ktorý by, a ktorý sa dá relatívne jednoducho zaviesť a mohol by mať veľmi pozitívny vplyv na budúcnosť nášho Slovenska. Ďakujem pekne.